សេចក្ដីថ្លែងការណ៍ព័ត៌មាន

ក្រសួងមហាផ្ទៃ ចុះហត្ថលេខាលើអនុសារណៈយោគយល់ជាមួយអង្គការតម្លាភាពកម្ពុជាក្នុងការបង្កើតឲ្យមានសាលាអភិបាលកិច្ច

**រាជធានីភ្នំពេញ, ថ្ងៃទី១៥ ខែមករា ឆ្នាំ២០១៦** ក្នុងបំណងរួមចំណែកជារាជរដ្ឋាភិបាលក្នុងការអភិវឌ្ឍន៍ធនធាន

មនុស្ស ពង្រឹងសមត្ថភាពស្ថាប័នរដ្ឋ​និងមិនមែនរដ្ឋ ថ្នាក់ជាតិនិងក្រោមជាតិក្រសួងមហាផ្ទៃ និងអង្គការតម្លាភាពកម្ពុជា

បានចុះហត្ថលេខាលើអនុស្សរណៈយោគយល់គ្នាក្នុងក្របខណ្ឌកិច្ចសហប្រតិបត្តិការដែលមានរយៈពេលប្រាំឆ្នាំ ២០១៦ -២០២០​ ដើម្បី​ប​ណ្តុះ​ប​ណ្តា​លមន្ត្រី​សាធារណៈអំពី​​អភិបាលកិច្ចល្អ ​សុចរិតភាព​ តម្លាភាព​ និង​គណនេយ្យ​ភាព​។

ក្នុងនាមជា​សាលា​អភិបាលកិច្ច​កម្រិតជាតិ កម្មវិធី​សិក្សា​ប្រកបដោយភាពឯកទេស នឹងត្រូវបានរៀបចំឡើង និងផ្តល់ការបណ្តុះបណ្តាលដល់​មន្ត្រី​សាធារណៈ​និងអ្នកពាក់ព័ន្ធ​ទាំងអស់ទាំង​នៅ​ថ្នាក់​ជាតិ ​និងថ្នាក់ក្រោម​ជាតិ​ដើម្បីបង្កើនចំណេះដឹង និងជំនាញ​សំដៅបង្កើនប្រសិទិ្ឋភាពក្នុងការអនុវត្ត​ការងារជាក់ស្តែង ​ក្នុងទិសដៅឆ្ពោះទៅការគ្រប់គ្រង​ធនធាន​ជាតិ​និង​ការ​ផ្តល់​សេវា​​ជូន​ប្រជាពលរដ្ឋឲ្យ​កាន់តែ​មាន​ប្រសិទ្ធិ​ភាព និងប្រសិទ្ធផល ។

អ្នកដែលនឹងទទួលការបណ្តុះ​បណ្តាលពីសាលា​អភិបាលកិច្ច​នេះ​ គឺរួមបញ្ចូលទាំងម​ន្រ្តីរដ្ឋាភិបាល ​ថ្នាក់​ជាតិ​និង​ថ្នាក់​ក្រោម​ជាតិ​ដែល​បំពេញការងារផ្ទាល់​ក្នុងការ​ផ្តល់​សេវា​សាធារណៈ ជាពិសេសអ្នកមានភារកិច្ចធ្វើគោលនយោបាយ និងធ្វើសេចក្តី​​​សម្រេច​ចិត្ត​។ទន្ទឹមនេះ បុគ្គលិកសង្គមស៊ីវិល និងនិស្សិត​ដែល​មាន​ចំណាប់​អារម្មណ៍​ក្នុង​ការ​សិក្សា ​ឬ​ការ​លើក​កម្ពស់​ជំនាញ​​របស់​ពួក​គេ​​ទៅលើមុខវិជ្ជានេះ​ ក៏ត្រូវបានស្វាគមន៍ក្នុងការសិក្សានូវសាលាអភិបាលកិច្ចនេះដែរ។ ព្រមជាមួយគ្នានេះ សាលា​អភិបាលកិច្ចនេះ ​នឹងផ្តល់ការបណ្តុះបណ្តាលចាប់ពីកម្រិតចាប់ពីថ្នាក់វិញ្ញាបនប័ត្រ បរិញ្ញាប័ត្រ និងក្រោយឧត្តម ព្រមទាំងជំនាញផ្សេងៗជាច្រើនទៀត។

លោក​ **ព្រាប ​កុ​ល**​ នាយក​ប្រតិបត្តិ​នៃ​អង្គការ​តម្លាភាព​កម្ពុជា​បាន​មានប្រសាសន៍​ថា៖ “យើងខ្ញុំ​មាន​មោទនភាពណាស់​ក្នុង​កិច្ចសហប្រតិបត្តិការជាមួយ​ក្រសួង​មហាផ្ទៃ​ក្នុង​ការ​បង្កើត​សាលាអភិបាលកិច្ច​នេះ​។​ ខ្ញុំ​សង្ឃឹម​ថា ​សាលាអភិបាលកិច្ច​នឹង​ក្លាយជាជំនួយ​ដល់​ម​ន្រ្តី​សាធារណៈ ​និង​រដ្ឋា​ភិ​បាល​ក្នុង​ការ​ផ្តល់​សេវា​សាធារណៈ​ ស្របពេលនោះដែរនឹងជំនួយដល់ការ​កសាង​សមត្ថភាព​ស្ថាប័ន ​ក្នុង​ការ​គ្រប់គ្រង​ និង​ការពារ​ធនធាន​ជាតិ​ ស្របទៅតាម​យុទ្ធ​សា​ស្រ្ត​របស់​រដ្ឋា ភិបាល​​”។

 ថ្លែងក្នុងពីធីចុះហត្ថលេខាលើអនុស្សរណៈ ឯកឧត្តម **ងី ច័ន្រ្ទផល** រដ្ឋលេខាធិការក្រសួងមហាផ្ទៃ បានគូសបញ្ជាក់យ៉ាងច្បាស់អំពីការស្វាគមន៍ និងការគាំទ្ររបស់រាជរដ្ឋាភិបាលកម្ពុជាក្នុងគម្រោងបង្កើតសាលាអភិបាលកិច្ចនេះ ហើយលើកទឹកចិត្តឲ្យបង្កើនកិច្ចសហប្រតិបតិ្តការគ្នាក្នុងភាពជាដៃឲ្យកាន់តែបានល្អប្រសើរដើម្បីឈានទៅសម្រេចបានរាល់កំណែទម្រង់ជាអាទិភាពរបស់រាជរដ្ឋាភិបាល និងការអភិវឌ្ឍជាតិប្រកបដោយចីរភាព ។ ក្នុងនោះ ឯកឧត្តម បានលើកឡើងបន្ថែមទៀតថា “សាលាអភិបាលកិច្ចនេះ នឹងរួមចំណែកយ៉ាងធំធេងក្នុងការបង្កើនមូលធនសង្គម និងជាពិសេស បង្កើនភាពជាម្ចាស់ របស់រដ្ឋបានថ្នាក់ក្រោមជាតិ ដើម្បីឈានទៅសម្រេចយុទ្ធសាស្ត្រចតុកោណ ដំណាក់កាល ទី៣ ដែលរួមមាន កំណើន ការងារ សមធម៌ និងប្រសិទ្ធភាព។ ហើយសាលានេះក៏ជាផ្នែកមួយ នៃការពង្រឹងហេដ្ឋារចនាសម្ព័ន្ធប្រជាធិបតេយ្យផងដែរ”។

សម្រាប់ការធ្វើបទសម្ភាសន៍សូមទំនាក់ទំនង៖

លោក **ព្រាប កុល** នាយកប្រតិបត្តិនៃអង្គការតម្លាភាពកម្ពុជាទូរស័ព្ទលេខ ០១២ ៨៧៧ ៨៣៣

ឬតាមរយអ៊ីម៉ែល kolpreap@ticambodia.org

###

*Transparency International is the civil society organisation leading the fight against corruption*